..เฒ่าทะเล..

๏ กี่ล้านคลื่นขาวฟ่องล่องเรือฝ่า
กี่แดดกล้าแผดโหมชโลมผิว
กี่ร่องรอยหอยบาดหนังขาดปลิว
กี่รอยริ้วแรงโถมลมทะเล

๏ เรื่องตรากตรำต่างรู้หมู่ชาวน้ำ
หลายคืนค่ำโหดร้ายข่มใจเขว
พรานหนึ่งนี้กลับเห็นเช่นไกวเปล
เพียงแม่เห่โหมเล่นเป็นบางครั้ง

๏ เฒ่าทะเลพักผ่อนนอนหลับแล้ว
ไร้วี่แววตื่นฟื้นคืนกลับหลัง
นับแต่นี้คลื่นข่มโถมพลัง
ใครจะฟังด้วยซึ้งถึงอารมณ์

๏ คงเป็นที่เริงร่ามัจฉาชาติ
ลดผู้ปราดเปรื่องลงคงสุขสม
แต่แหอวนเบ็ดลอบร่ำระงม
ทั้งเก๋งกาบโขนห่มวิเวกครวญ

๏ เสากระโดงตุ๊กตาจะล้าอ่อน
ใบจักรเคยหมุนว่อนจะไห้หวน
ทั้งเสียงเครื่องเคยเห่จักเรรวน
เมื่อเห็นเฒ่าทะเลด่วนมาดับไป

๏ ลูกทะเลลูกน้ำเค็มเต็มผืนน้ำ
แต่กี่คนหยัดย่ำทุกสมัย
อยู่กับแม่มหาสมุทรจนสุดใจ
จนได้สมญาใหม่ เฒ่าทะเล

๏ หลับเถิดนะพรานแกร่งแห่งเวิ้งน้ำ
เหนื่อยมานักตรากตรำจนร่างเห
ณ วันนี้มหาสมุทรหยุดไกวเปล
สีทันดรจะร่วมเห่ไว้อาลัย

๏ ร่วมกับผองญาติมิตรสนิทแฟ้น
หวังส่งถึงเมืองแมนพิมานไสว
ขอผู้เฒ่าโปรดล่องเรือหทัย
สู่แดนตรัยตรึงศ์เห่ทะเลดาว ๚

.อาลัยถึง ทิดวิทย์.
(วิทยา งาประสาน)

..อารยะ คชทีป..

